정조 21년 · 목
永興閑良姜載渭上言以爲渠世世守護本府順寧社順寧社卽我太祖大王誕降之地乘龍御天之所而順寧社洞內亭子里新亭里所羅里三里在國家永萬世湯沭之鄕在民黎永萬世守護之基也三里居民所以盡心守護仰役御眞殿濬源殿者亦有自別則惟此三里保舊民募新民各別成聚之處而本府還餉爲弊已久一境民戶間間離他三里居民則其所應役比他聚重又有戶還之弊保存無路方在盡散之境今年正月呈訴禮曹則特以頉給事成節目下送于本府該道監營亦依節目頉給而本府下吏輩奪其節目終不頉給矣伏乞順寧社眞殿㡳三里永頉戶還以爲保存之地敎以問于該道伯事實果如所訴使之從便決給俾無更訴之弊有司堂上寧遠居民高秀雲上言以爲庚戌年京居水鐵匠差人金啓怛等以闕內外各差備進排水鐵器皿鑄成起火所入木物寧遠昌城兩邑貿來事成出公文而以本錢不瞻來囑亡父願以同利之意㦝乞亡父前後所貸之錢至爲一萬二千五十兩而貿取兩邑之木行到殷山地殷山吏鄕輩不有公文收什一之稅方爲呈營相持之除平壤庶尹趙鎭明衙容朴志溫潛囑本官曰今來木物到殷山先爲收稅若以平壤公廨修補木物下來樣移文于水邊各邑無事下來後什二收稅其利不些云云本官以此意面議監營則監營不爲聽施矣京司白木作錢將校來到平壤志溫又囑京校云若以此木物屬公之意自京司發關則渠當發賣上納云京校陳告于水原仍爲發關之除其間又有以此木物以爲平壤庶尹私貿樣陳告而自水原定將校發送兩處盡爲屬公作錢七千二百五十八兩零上納亡父聞此成病臨死遺言於渠曰吾以遐方之民以財補國用誠爲榮幸而但京司只信陳告之言以吾木物認以爲平壤庶尹貪物而屬公則豈非至冤者乎汝以此事校擧上達以伸此冤云故渠受此遺囑至今六載八度上言一未登徹乞命行査俾伸渠亡父至冤敎以問于該道伯事實果如所訴從長決給俾無更訴之弊有司堂上務安幼學金光軫羅州幼學李永甲等上言以爲渠等所居近地有統營所管唐串倉卽故忠武公李舜臣禦倭於羅州孤河島之除靈巖軍餉穀百餘石餘在於事罷之後仍爲設倉於孤河島越海相對唐串之地名曰待變穀倉仍屬於統營其受食捧糴之道取其附近民羅州一面受食還納矣其後年久耗生穀簿漸多故附以務安四面與羅州一面合爲五面受食者已有年所而兩邑之民不能支撑者此倉與統營相距五百餘里而捧糴時統制使送禆將及營吏使作監色開倉準捧仍爲蹲坐正初傾庫分給則首尾四五朔而捧還之時多發軍牢差使輩橫行村里咆喝威脅至於難犬盡空釜鼎無遺如逢火賦之家監色一番捧納分給之後以文書之混雜多有疊徵之弊半千里外卞別無路此亦一大痼弊且糶糴之法半留半分而此倉則不然傾庫盡分而後已脫有緩急將何以扺當又有所萬萬無義者本倉倉底三百餘戶中統營募軍三十名外皆是閑遊之民憑其倉勢官不敢使役有若化外之民當此軍額難充之時三百餘戶空然在於落漏中此亦軍政之一大欠也以地形言之此倉與羅州三鄕面本倉相距不過五里務安南四面與本倉相距不過十五里而兩邑之倉皆在於此倉上流浦口羅州民所受穀則移屬於羅州三鄕本倉務安民所受穀則移屬於本縣南面本倉各使本倅糶糴耗穀則依前移劃於統營所謂唐串倉自今革糴則統營耗穀不失元數羅務二邑本倉俱在唐串至近浦口待變之穀於斯足矣乞降雨露之澤使此殘邑之民革其弊而祛其癀敎以唐串倉事問于道伯査問該邑使之論理狀聞後稟處有司堂上郭山幼學金國彥等上言以爲本郡弊癀擧其急務而論之則軍政之虛伍一也還政之穀多二也邑站之各設三也而軍還事則已因繡衣啓聞該道臣査啓而猶多減削於該郡所報之數未足爲矯捄之方且本郡只有守城軍矣六十年前加設獨鎭以致軍額之多而軍校亦多督捧禮錢以成鎭樣賣牛賣田終至敗亡故民戶之日漸逃散專由於獨鎭之新設則獨鎭軍哨更減於該道査啓之數抄以壯健之軍合付於本郡守城軍以守城軍任兼爲獨鎭軍任則守城卽獨鎭也獨鎭亦守城也外有獨鎭不罷之名而內無獨鎭生弊之端矣本邑昔在於雲興直路之站而其時則邑當民衆果驗於基址之卜吉而使星之去來勅使之迎送邊報之緩急坐以應接實爲直路關防之所重矣一自丁亥年回祿之災遽然移邑於十里外永淸一隅之僻處燕行勅行則由於雲興上站巡兵兩營之行則由於永淸下邑出站支待之除鋪陳屛帳鍮鐵等物人負馬載遠地來去太半歸之於破傷閪失而隨毀隨補之資都責於民庫且永淸基址不吉自移邑以後未過三十年官長遞改至於二十六等之多則每等迎送之費亦出於民庫民庫聲竭今爲民戶之收斂殆無虛歲且邑在雲興也只有一大路矣永淸移邑以後更添一大路民田民沓割入之弊已無可論而兩路邊村氓長在治道之役則此莫非移邑後無前之痼弊也今者雲興之公廨宛然尙存居民依舊安堵則一官長移坐之外別無土木民力之勞費而更無民戶之搬移也雲興之還邑何可已乎軍政事還政事獨鎭事移邑事俱是官民竝疲之痼弊乞令廟堂逐條蘇弊俾得民邑竝保之地敎以問于該道伯使之論理狀聞有司堂上光州孔師學上言以爲田結係是莫重國結而三百八十結本州奸猾吏屬恣意偸食各樣陳還起處限三年後出稅之朝令昭載事目中而奸吏輩不遵朝令自當年出稅偸食此實光州民難支之一端毓祥宮所營無登山下火粟加耕無田土窮民勢難徵斂故自本宮革罷導掌以田稅例每年五結收稅之意付于原帳付矣到今本邑奸吏等攬作宮監之勢抑執火粟任意徵稅是亦病氓難保之弊乞賜處分使光州之民安頓故土敎以令道伯詳査狀聞有司堂上○備邊司啓言卽見義州燕商安機等上言以爲公用條四萬兩自朝家元無每年區劃者而以一千隻帽稅四萬兩爲公用之需而每年出帽之數不過五六百隻則不足之數將近二萬兩廟堂以後市稅錢補帽稅不足之代而後市所捧稅錢只爲四千餘兩以此捧稅無足有無於數萬兩不足之數且公用條六千兩貿銀每兩錢三兩三錢定價之後從時價四兩二三錢每每貿納則無利亦爲五六千兩兩項負債今爲數年已至四萬餘兩之多而每年帽稅不足及貿銀時無利殆近二萬餘兩兩項弊瘼特令變通爲辭矣近來帽隻之未準千數此是我國商賈輩用奸之致豈眞由於彼中造帽之數不能準千隻而然歟年前以帽稅之減縮貸下關西宮銀以充公用不足之數者已過累萬雖曰許貸還報無路則其實白給若此不已則關西官銀勢將靡有子遺而止寧不寒心不得已復設後市而交易物貨使之不必如前定數仍令灣尹隨時通變無敢以公用四萬兩不足之意更報廟堂如是定制未及數年有此猥濫之籲民習極爲痛惡至於銀價事當初銀一兩以錢三兩三錢許貿者此實出於爲渠輩優厚顧念之意而今乃以不足之心奔走京鄕必欲增價者寧不駭痛之甚乎物之貴賤物之情也見今銀價之比前差踊雖或然矣貴之徵賤旣貴矣豈無賤之之日乎隨其訴每欲添價則其求也必無已此係難繼之道亦是難從之請請兩項事竝置之又啓言卽見宮底典僕李弘弼等上言則以爲以懸房事言之當初造家之時許多物力無路拮据以懸房文書典當出債七千兩六十戶分用造家每日所出之利專歸於債主徭役與他懸房無異且鄕屠肆革罷之後故無自廟堂給代稟處之事一依鹽醢廛還退時例戶惠廳移送成均館錢中以七千兩無邊貸下則還報債主成均館所納錢每年一千兩備報鄕屠肆則二十一處雖難盡爲復設元泮人七處屠肆依舊自在依此例就其可設處復設爲辭矣當初懸房之加出一處特出於爲渠輩資生之聖意而今於幾年之後乃以造家之債物爲言者極涉猥濫至於戶惠廳七千兩公貨推移許貸決是行不得之事外方屠敗今旣革罷且當申禁至嚴之日許令復設非所可論請上言置之又啓言卽見都下治匠朴永煥等上言則以爲無賴之徒稱以破鐵廛橫占中方鐵積峙操縱價置踊貴貿買亦難將未免束手廢業之境一依丁未判下與壬子回啓決給爲辭矣丁未壬子雖曰有決給壬子之後又自廟堂不爲許施則其意豈徒然哉見今六矣外百物擧皆通共而今乃一事二事各隨所訴欲副其願則國家法令民豈信之乎此等處決不可撓改請上言置之竝允之○南部閑良奉仁哲閑良奉良臣子仁哲折衝鄭世俊子再煥閑良睦重新子祖衿折衝鄭世彬子再復閑良李德煥子春燁鄭世寬子再壽等上言以爲庚辰年溫泉幸行時霖兩如注預備船艙一夜沈沒故抄得江民中壯丁慣水者上船排立扈從龍舟而行至半江風力漸急水勢廣闊渠等之父等以上船扈衛之民萬死搖櫓無事奉行矣今春幸行時當年上船護衛民十餘人以護送龍舟之意果爲上言特蒙恩典而渠等之父等流落鄕典獨漏恩波者誠甚冤抑乞垂均視之聖典敎以問於禮曹○吏曹啓言西部閑良柳復英閑良柳成春子復英洪相文子三興折衝姜渭仁子義善等上言以爲庚辰年溫泉幸行時大値霖雨船艙沈沒龍舟到于半江以水勢之急橫流擈於碁島之險而渠等之父等以飛船突入左右萬端周護幸免危境矣伏聞昨春特施恩典於伊時陪從之京外軍校吏隸及船主等處而至於渠等之父尙未蒙聖典乞垂一視之恩典云矣閑良柳成春洪相文折衝姜渭仁等之以船工效勞與否招問於各人等則所告一如其子上言而旣無文蹟之可考則事係干恩有難準信請移文京兆詳問於江居父老之詳知事實已蒙恩典之人使之報來後更爲稟處敎以禮判時年專掌擧行矣此回啓出給詳問事實筵稟後成册釐正○禮曹判書李時秀啓言日前上言二度有詳問以稟之命矣取見其上言則二度列名者合爲九人而皆是庚辰溫泉幸行時船隻擧行之江居民人也招問於渠輩則似非冒稱前此如此之人皆蒙加資之恩合有一體施行之道矣從之○興陽幼學金德五上言以爲渠祖父嚴㴠年今一百二歲屢蒙天恩秋躋一品而尙未得知中樞一窠其於推榮止於同知而渠家父子兄弟竝時同壽渠祖嚴㴠年今一百二歲渠伯父聲澈年今七十四歲渠父聲濬年今七十歲渠仲父聲潗年今六十九歲渠李父聲湫年今五十七歲五老享壽同居一室而其四子年皆耄期餘日不多故耿耿一念只望老父之特蒙知中樞一窠乞蒙天恩敎以壽過百歲有子四人皆是望八十滿七十六十內外之人亦可謂稀有招問於渠更考帳籍回啓○吏曹啓言自臣曹招問金德五則其所言一如上言溯考京兆所在帳籍則又爲的實而非曾經堂下四品實職則例不得授知中樞且正二品實職比諸同知尤爲自別臣曹不敢擅便請上裁敎以班閥比報恩申義淸何如乎如無彼此百歲老人何論堂下四品實職乎更問面啓又啓言金麗㴠班閥更爲招問德五則扈聖功臣盆城君俊榮之六代孫崇祿知樞啓賢之五代孫而本宗世閥則雖不及於申義淸出入學官亦經齋長較長量短與申義淸之爲故相申叔舟久遠庶泒孫別無優劣而正二品實職事係特恩請上栽敎以知樞之孫不可爲知樞乎況百歲老人尤當拔例優待令該曹口傳付知事事分付○吏曹啓言洪州喪人權俅上言以爲渠父重彥甲寅年以偕老陞資已經僉知其後丙辰年準滿八十旣陞僉樞之後年滿八十則有更爲加資之例而抄報監營今過周年尙未蒙例受加資乞令該曹考例得蒙嘉善之恩云矣朝官年八十者每歲首狀聞加資而重彥之獨漏於昨年抄啓事甚班駁見漏委折請移關該道査實狀聞後稟處敎以應資人之公然見漏必是該邑之不察委折査問後使道臣狀聞老人之事有不可知前僉知權重彥老職詳考前單卽爲下批又啓言木川幼學曺光福上言以爲渠外祖金慶麟年今百有四歲而發丑年給料賜宴又加資至崇政而每月三斗米一斗醬受食於本縣矣去年以後無米醬賜給之事且推榮三代自是邦典而尙未蒙恩特爲推榮三代月給米醬云矣米醬非臣曹所管置之推榮則年前因金慶麟之外孫曺光裕之上言三代推榮卽爲啓下成出官敎以待光裕之來尋而至今不來曺光福又此呼籲推榮敎旨今方出給而遲滯多年不爲下送之該吏移法司重繩年前上言蒙恩而一不來尋今又無難煩瀆不可以鄕曲蚩氓置而不論請曺光福分付該道臣嚴勘敎以斗米之不給査問該道追榮官敎之過五年尙不出給使安寶敎旨爲曹吏掩置之物者萬萬痛惡令刑曹嚴覈重繩後啓聞以爲懲後之地其時不察之判堂從重推考○刑曹啓言吏曹當該書吏金亨祿嚴杖究問則所供以爲癸丑年因曺光裕之上言成出其三代追榮官敎安寶之後惟待光裕之推去而年久掩置尙不出給云嚴杖一百懲勵放送○吏曹啓言中部律學前銜韓尙鏶上言以爲渠兄弟五人俱是律科出身矣故譯官金指南卞三錫李樟等皆以五子登雜科蒙恩加資渠父律學前銜韓壽䙗乞施加資之典云矣五子登科者之父加資載在法典而旣無正科雜科區別之文且以登雜科者之已例言之旣有可據似當許施而事係恩賞請上裁從之又啓言瑞山生員金忠柱上言以爲渠祖父故同知晉慶經二品實職法當推榮而丙申冬以此事入啓未下矣于今二十餘年乞令該曹亟施追贈之典云矣追贈單子旣未啓下則固當恭俟處分而今此呼籲殊甚猥越請上言勿施敎以贈單之二十年不下云者事甚可惑詳考卽爲草記又啓言招問金忠柱則以爲其祖故同知晉慶及其從弟故同知復慶丙申年追贈單子同時入啓俱未啓下矣至於年前復慶之子漢龜上言得蒙推榮之典而忠柱則居在鄕曲趁未上言未蒙許施之恩典今始來籲云本曹則別無可據文蹟矣敎以後日政卽爲下批又啓言北部壯勇營軍金麟上言以爲渠父養洽戊寅年屬籍訓局哨軍庚辰年溫泉動駕時挾興軍陪從乙酉年本局中旬試才時入格付祿副司直矣出身及將校擧蒙加資之典未免行伍者厚受米斗而渠父在伍時副司直祿與將校無異乞賜一資云矣全養洽以哨軍旣受米斗賜給之典而今以其後之副司直付祿比同將校又請疊恩者恐難許施請上言勿施允之又啓言稷山幼學朴基復上言以爲渠六代祖承宗第名於宣廟朝督戰接伴累蒙寵擢矣逮至光海肺腑托固非本志股肱之任又在末年無路潔身自分致命蓋其秉義之正金節之美俱有可據當賊臣爾瞻之主張廢母也渠祖以保護爲已任爾瞻陰嗾群凶詆訐百端尹惟謙朴時俊兩疏臣祖不參誣獄不與廢論之實可知也延興金悌男之喪主告訃之議完平李元翼之謫有納贖之願李植趙谡之就鞫職掌金吾多所金活李貴李曙之被誣宣力簿勘而當白大珩之攔入慶運宮也奔赴驅進幸除不測之禍東陽尉申翊聖勳臣金瑬李貴請人之語皆在公私實紀矣凶徒倡論廢主沈酣渠祖欲進而諫不入欲退而心不忍一心斷斷力排凶論而挹白二字扁其堂庸寓拱向西宮之意至庚申始拜相常佩毒藥曰身爲大臣危不得扶惟有一死自贖又作春帖詩曰一言悟主知無分萬死酬恩倘有餘願從新歲聞新過癸亥春王正月初誦詩想心自靖一節自有素定及夫反正之夜渠祖與其子京畿監司自興相語曰今聞國有主矣然吾父子不爲苟活又語次子渠之五代祖校理自凝曰汝亦主張淸議手裂凶疏今不必從我死矣仍遺書曰老臣無狀不能匡君父子同死以謝天地神明遂與之自盡故相李元翼金堉之論故贊成李德洞故副提學李埈故參議安邦俊之疏大司諫洪鎬之啓故相趙翼之箚先正金長生之筵白故相李聖求之所陳吏曹判書金錫冑之回啓公議槪見乞命有司特復臣六代祖朴承宗領議政之官及其子自興京畿監司之任云矣朴承宗以昏朝首相沈酣富貴進不能悟主退不能潔已至有三昌之竝稱則追削之典亦其自取而第其生也有栱護西宮之意其死也有不可苟活之語父子竝命足見本心故自癸亥以後伸雪之論果有甲乙之矛盾今此後孫號籲之際所引諸臣之言皆有可據恐不當直歸之於欺妄猥越之科而此係百年前久遠之事不可不審愼請議于大臣處之敎以久遠之事雖難輕議而幽鬱之幾百年未伸合有商量之道乎問于大臣及曾經吏判收議後更爲啓問○戶曹啓言井邑高敞長城幼學金得瀅等上言以爲渠等所居井邑高敞長城等邑大同則納於興德沙浦田稅則納於法聖倉而井邑之距沙浦則遠不過四十里而距法聖則遠至於一百二三十里高敞則距沙浦遠不過三十里而距法聖則遠至於六七十里長城則距沙浦遠不過四五十里而距法聖則遠至於一百四五十里矣輸納於沙浦則一日內可得往還而法聖則動費三四日糜費多端且以漕運之路言之則沙浦在於七山上項不經險洋甲寅年間大臣還朝時因渠等齊訴陳達於筵中而事係變通尙稽至此伏乞田稅大同移捧於近地沙浦云矣曾以玆事因大臣筵達移捧便否關問該道而伊時道臣備陳爲弊之端自廟堂覆啓置之則今此民人輩必無不知之理而敢以格外之事至煩天聽者極涉猥越請上言勿施又啓言平山居民成允喆等上言以爲渠等所居本府五面之地乃是淑徽宮折受處居民全以火田資生間或有元田而折受之初竝以火田例納稅矣昨年該宮導掌創出新法其弊有六其一火田竝陞元田其二火田一日耕分作三四日耕其所收稅比舊總爲四倍其三火田勿論陳起一依元田定式其四各面里差出戶首使之禁民入葬刈柴其五不計山栗家栗隨株數創出栗稅而一斗代捧六錢其六五等元田二結中一結則以陳荒懸頉者而依舊收稅惟此六弊之外其所侵剝不一其端伏乞宮差依法重繩六條弊瘼一一盤問後宮稅依前施行云矣該宮屯土年久廢失土豪奸民看作已物今於査推釐正之後不思隱匿之爲罪逞憾奸竇之失利有所稱冤而當初査正時定送司官眼同邑倅逐處摘奸一從王牌實結區別元田火田詳覈陳起執總定稅修正御覽成册狀聞上送則此是營邑之爛商擧行者而到今經年之後粧撰誣罔至煩天聽者民習痛駭事當各別懲治而鄕曲愚蠢之類不足深責今姑安徐請上言勿施竝允之又啓言西部幼學柳▣上言以爲渠七代祖贈吏曹判書柳夢寅幸蒙快賜伸雪又令出給籍產而先祖文稿等物在於興陽外孫家而其中有和會文書興陽田畓光陽田案一册故先以和會文券來呈勳府推出興陽田畓矣旋以年條字號之相左執言還奪又推光陽田畓而亦不聽施楊州西山田土則當初籍產時漏落而近處勢家稱以祭位畓至於相訟之境其時牧使以兩隻之皆無文券付之鄕校以待本主推尋之意決處故乙卯推得文券於宗家而往呈營邑則皆以出給爲題而校中諸生堅執不給一倂推給事乞蒙天恩云矣楊州土地則果有文券且有營邑決處而校中諸生不爲出給則其所稱冤不是異事請令本道詳査決給勳府土地事令本府査實覆啓之意分付敎以伸雪之後籍產之還給法理卽然贈吏判柳夢寅家未推田土嚴飭該府該道斯速出給後草記或狀聞使幾百年後拔例昭釋之擧不至於無實之科因此思之故相許積復官後籍產尙未出給云本曹知悉依法典擧行○忠勳府啓言贈吏判柳夢寅家未推田土出給後草記事命下矣柳▣之稱以舊物呈狀願推者卽光陽白川興陽礪山等地所在田畓也光陽白川則臣府之受賜於宣祖朝謄錄所載明白無疑礪山又是戊申乙亥新籍則一以恩賜田畓而年條相左一以新屬土地而前後逈異以此以彼初非可論至於興陽田土則初以府案中無出處之懸註故慮或爲柳家物而出給矣以其私券終無依據多有疑端旋卽還收則柳▣無辭可卞而乃敢上言煩籲誠極可駭府屬田土中如果有近似於柳家籍產者則判付申飭之下豈敢有所靳持而事狀如此不得出給敎以鄕等俱是拔例差下者則府中故實未必詳知至於田土有無亦無關係者等是私物仍屬府庄還給柳氏亦有何關係乎昨年故相之直請以本府屬之度支有所奏而不許之者卽存羊之義也今於土地還給何敢張皇草記乎卿等有司之任一竝施以判削之典此草記還給○禮曹啓言前副率李克永上言以爲渠同姓六寸大父故奉朝賀秉常孫故學生孝永嫡妾俱無子而夫妻皆身死以其同生弟故郡守耇永子義碩欲爲立後而耇永夫妻亦俱沒與受無人不得循例呈狀禮斜乞以李義碩立爲孝永之後云矣兩邊父母俱無事當勿施而此等人立後旣有受敎請義碩特爲立後又啓言前主簿金彛行上言以爲渠同生兄故主簿章行嫡妾俱無子而夫妻俱沒渠第三子履龍欲爲定養而受者無人不得循例呈狀禮斜乞以履龍立後於章行云矣請履龍特爲立後又啓言西部幼學朴齊尙上言以爲渠出繼於伯父宗壽而出繼之後本生家無後故乞以渠生父海壽四寸弟玄壽第二子亨福定爲渠生父之後云矣請亨福特爲立後又啓言前僉知李晉祥上言以爲渠十代祖王子密城君琛其子雲山君誡俱參盟府世稱不遷之祀而奉祀十一代孫英稷夫妻俱沒而無子故郡守齊淵第三子實欲爲立後實父母俱歿與受無人不得循例呈狀乞令該曹稟處云矣請實特爲立後又啓言前郡守趙重瞻上言以爲渠同生兄重睆嫡妾俱無子以渠第二子匡鎭欲爲立後而重睆夫妻俱歿受者無人不得循例呈狀禮斜乞令該曹稟處云矣請匡鎭特爲立後又啓有咸昌幼學蔡景九上言以爲渠宗兄景獻嫡妾俱無子以其同姓十八寸弟德萬第二子光洛欲爲繼後而景獻夫妻俱歿不得循例呈狀禮斜乞以光洛立後於景獻云矣請光洛特爲立後又啓言生員申洸河上言以爲渠宗人申重權嫡妾俱無子以其同姓二十六寸弟慶權第二子世祿欲爲繼后而重權夫妻俱歿不得循例呈狀禮斜乞以世祿立後於重權云矣請世祿特爲立後又啓言禮山幼學李益淵爲渠子宗興出繼事有此呼籲矣再昨年因故府使李義逸子婦鄭氏上言以李益淵子宗興立後事自臣曹覆啓蒙允觀此上言則宗興旣是益淵長子不欲許養誠亦無怪而旣蒙判下定爲父子至於三年之久則有不可許罷請上言置之竝允之又啓言木川幼學郭林述上言以爲渠嫡妾俱無子同姓二十二寸林德有三子求其第二子蓍默欲爲繼後屢度懇乞終不肯許乞以林德第二子蓍默爲渠養子云矣凡繼後之法生家如或不許則有難勒定而林德旣有三子不肯許與有非敦睦之誼似當許施而係是人倫重事請上裁又啓言高敞幼學柳永垂上言以爲渠嫡妾俱無子六寸兄永履有子三人故其第三子震彬欲爲取養終不肯許乞取養永履第三子震彬云矣永履旣有三子不肯許與有非敦睦之誼似當許施而係是人倫重事請上裁又啓言陽城幼學李尙鼎上言以爲渠年八十一歲嫡妾俱無子十二寸弟前承旨尙度有子三人屢度懇乞其子三人中許給繼嗣而終不聽施乞以尙度第二子基培定爲渠繼後云矣尙度旣有三子不肯許與有非敦睦之誼似當許施而係是人倫重事請上裁又啓言西部故學生崔粹一妻李氏上言以爲渠子吉憲以三世獨身曾於丙申年間門長故直長粹冕與諸宗相議以吉憲定爲故參奉粹全之子俾奉奉朝賀奎瑞之祀而渠於其時泣訴則粹冕當以一子許給之意縷縷寬諭故渠上念大宗且恃約言不敢復言矣粹冕之第二子光憲旣已長成而粹冕遽爾作故渠以舊約累乞於粹冕妻尹氏則終無快諾之言乞命粹冕之第二子光憲定爲渠子云矣粹一之獨子諸宗相議俾繼大臣之後則粹一之父與祖固不可使之無端絕嗣粹冕當初約言又如是丁寧則所當以崔粹冕第二子光憲定爲崔粹一之子而係是人倫重事請上裁又啓言黃澗幼學鄭師行上言以爲渠以出繼子又無嗣屬以八寸兄師洛第二子稙欲爲繼後跨朔哀乞終無肯許之意乞以稙爲渠立後云矣師洛旣有二子而不肯許與有非敦睦之誼似當許施而係是人倫重事請上裁又啓言忠州幼學李德秀上言以爲渠亡兄理秀無子將以十人寸延赫第二子曾悅欲爲理秀之後屢次哀乞而終不肯許乞以曾悅立後於渠之亡兄云矣延赫旣有二子而不肯許與有非敦睦之誼似當許施而係是人倫重事請上裁又啓言公州幼學權尙熽上言以爲渠嫡妾俱無子將以十寸兄尙熻第二子彭齡欲爲立後而尙熻夫妻俱歿故門長諸族合席完定而彭齡之兄耋獨爲立異之論乞以彭齡特爲渠後云矣彭齡之生父母旣已俱歿故門長諸族許而證之而其兄獨爲異論有非敦睦之誼似當許施而係是人倫重事請上裁又啓言禮安幼學金朝玉上言以爲渠嫡妾俱無子而十二寸粹玉有三子欲以粹玉第三子俊爲子晝夜哀乞而粹玉牢拒不許乞以粹玉第三子俊爲渠子云矣粹玉旣有三子而不肯許與有非敦睦之誼似當許施而係是人倫重事請上裁又啓言仁川故學生韓沃妻曹氏上言以爲渠之亡夫以累代奉祀人嫡妾俱無子身死而强近之親定養無處將以亡夫二十四寸兄復來第二子永錫欲爲取養累次哀乞而終不許諾乞以永錫立後於亡夫云矣復來旣有三子而不肯許與有非敦睦之誼似當許施而係是人倫重事請上裁竝從之又啓言康翎幼學柳東華等上言爲渠十四代旁祖贈吏曹判書誠源請以其親兄之子孫許其立主俾得存亡繼嗣之地事有此呼籲矣聖朝之於六臣建祠致侑設壇配食表章忠節靡有餘蘊則更立祠版於累百年之後有違法例旣無祠版則立後一款亦非可議請上言置之又啓言晉州幼學鄭垍等上言爲渠等八代旁祖希良請以從子彥福子孫中一人定爲後嗣俾管香火亦降贈諡贈職之典事有此呼籲矣鄭希良邃學雅望名流之所推詡遯跡遠禍士林之所傷歎而旣與立節效續有異贈諡贈職俱無可據祠版已埋立後一款亦係法外請上言置之又啓言四道儒生柳鴻休等上言爲成思齊朴門壽請竝享於表節祠事有此呼籲矣曺林孟三人之特命建祠實出於我聖上樹風弊節之盛意成思齊朴門壽兩人果是七十二人中同志之賢則一體竝侑有不可已而只憑儒生上言遽然許施有非重事體之道請更令守臣詳探實蹟論理狀聞後稟處又啓言安山幼學金廷泰等上言爲本郡故學生柳慶種孝行請貤贈旌表之典事有此呼籲矣柳慶種孝行若是卓異則自該道當採取登聞而不有法例冒瀆天聽極涉猥越請上言置之又啓言德山幼學韓處新等上言爲本縣孝子吳命潝旌閭事有此呼籲矣昨年因繡啓吳命潝孝行有令該曹稟處之命故施以食物之典事自臣曺覆啓蒙允觀此上言則該曹覆啓未詳實蹟命潝旌閭便是成命等語固多爽實不由道啓且違法例冒瀆天聽極涉猥越請上言置之又啓言通津幼學金振等上言爲本府故通德郞權華彥妻李氏烈行請旌褒事有此呼籲矣李氏烈行若是卓異則自該道當採取登聞而不有法例冒瀆天聽極涉猥越請上言置之又啓言文義儒生韓海淸等上言爲同縣故學生吳尙健其子振澤其孫鼎基以孝行之卓異已蒙給復請棹楔之典事有此呼籲矣吳尙健三世孝行已蒙給復之恩典則今又請棹楔冒瀆天聽極涉猥越請上言置之又啓言金浦幼學李光九等上言爲同郡故僉知梁益善孝行請旌表事有此呼籲矣梁益善孝行若是卓異則自該道當採取登聞而不有法例冒瀆天聽極涉猥越請上言置之又啓言平安道儒生金景亮等上言爲本道龍岡故幼學金時鐸及其子魯洙其孫大彥孝行請旌閭贈職之典事有此呼籲矣金時鐸三世孝行若是卓異則自該道當採取登聞而不有法例冒瀆天聽極涉猥越請上言置之又啓言安山進士權台應等上言爲同郡故學生金啓昌孝行請旌表之典事有此呼籲矣金啓昌孝行若是卓異則自該道當採取登聞而不有法例冒瀆天聽極涉猥越請上言置之又啓言彥陽幼學李世芳等上言爲本縣梁聖三及其妻崔姓以孝行之卓異生前旣蒙給復而夫妻已爲俱沒請棹楔之典事有此呼籲矣梁聖三夫妻以孝行之卓異旣蒙給復之恩典則到今又請棹楔冒瀆天聽極涉猥越請上言置之又啓言咸平幼學羅星一等上言爲同縣故士人鄭之淸妻李氏烈行請旌褒事令該曹稟處矣李氏烈行若是卓異則自該道當採取登聞而不有法例冒瀆天聽極涉猥越請上言置之又啓言彥陽幼學朴孝根等上言爲本縣幼學白思淳妻權氏烈行請旌閭之典事有此呼籲矣權氏烈行若是卓異則自該道當採取登聞而不有法例冒瀆天聽極涉猥越請上言置之又啓言鳳山幼學金義敎等上言爲同郡故士人梁極其妻李氏孝行請旌表之典事有此呼籲矣梁極夫妻孝行若是卓異則自該道當採取登聞而不有法例冒瀆天聽極涉猥越請上言置之又啓言杆城乾鳳寺僧月律等上言以爲乾鳳寺卽惟政先師衣鉢所留之地乞依西山先師兩處表忠例特賜二字之額以表惟政當日勳勞云矣休靜惟政師弟兩人之舊義效忠實無優劣則在朝家表章褒酬之道亦宜無異同竗香之祠旣蒙恩額乾鳳之援以爲請容有可據而祠院疊設旣有朝禁扁額宣揭尢係特恩請上言置之竝允之又啓言龍仁幼學安錫光上言以爲渠六代祖贈左贊成弘國力戰身殉在於丁酉六月十九日安骨浦前洋而今者忠武全書之出也乃以爲與統制使元均同死於七月十五日閑山島軍潰之地等是死也而陳亡軍潰逈自不同志事因是而湮晦功績由是而昧沒忠武全書刊行未久流布未廣伏乞特將渠先祖弘國戰亡一節改錄其月日事蹟以爲徵信之地云矣力戰而殉與軍潰而死等是死也勇怯判異地名月日若是相左公私文蹟皆有可據則爲其子孫者呼籲乞改誠亦無怪請令當初編書之臣更考事蹟從實釐正敎以更考公私文蹟如可釐正釐正之意分付內閣○兵曹啓言東部閑良文有慶睦仁成朴昌國西部閑良崔一完南部閑良徐弼文等上言以爲文有慶父成彩以訓局軍從軍五十年今年七十四歲睦仁成父春輝以訓局軍從軍五十年今年七十三歲朴昌國父道彩以訓局軍從軍五十年今年七十二歲崔一完父永弼以訓局軍從軍五十年今年七十歲徐弼文父興福以訓局軍從軍五十年今年七十二歲竝乞蒙恩云矣取考事目則軍兵之從軍實役四十五年年滿八十者加資而今此各人等從軍年數雖爲準限年歲俱未滿定式請上言置之又啓言義州閑良趙仁尙李德觀朴仕旭壯武軍李銀三等上言以爲趙仁尙等居化坪島而昨年八月大雨本島各垌擧皆決破將至漂流之際府民宋允恒李春沃拯救居民五十九口李德觀等居鴨綠江下流而去年八月大小人物渰沒之際自本府出送將校二十餘人拯活之數爲數千百口而營門只以文仁章等十二人登啓蒙恩其餘嘉善高漢益等九人不爲啓聞未蒙賞典朴仕旭等居古津江沿邊而丙辰八月大雨數百餘戶將至渰溺之境矣近地居李京云等八人拯救二百九十餘口李銀三等居沿邊大江處而昨年八月大雨江水泛濫各島諸民將至漂流本府將校輩極救之數爲千餘名而自營門馳啓時高宗巘崔斗翼見漏竝乞依他例蒙恩云矣灣府之昨年潦水拯活人等旣自本道從實狀聞則到今經年之後敢希僥倖謂之落漏至煩天聽者極涉猥屑請上言置之又啓言丹城喪人柳孝臣上言以爲渠亡父增萬以前任渭源郡守時事父子同被削蔍之律乙卯復蔍之命只及渠未及於渠父乞許渠父復蔍云矣當初削蔍旣係贓污到今年久之後至煩天聽恐涉猥越請上言置之竝允之又啓言古阜幼學朴震郁上言爲其父實職追榮事長興幼學文昌祚上言爲其父實職追榮事砥平幼學權時元上言爲其父實職追榮事而限內不爲現身依定式竝勿施○刑曹啓言木川童蒙沈樂潤上言以爲渠父福永枉被殺獄之名久滯牢囚于今六年而檢報失眞道臣顧瞻一味因循當初金本伊打租於門前而渠父欲貸斗穀竟不顧給故因防微路之際傷本伊之所種䓗根則本伊發怒直奪渠父手中之鍤而彼此相持渠父額血被面彼則頭部微傷矣傍觀皆是本伊之子姪族屬而調解驅去則渠父略無犯手之狀亦已明矣而渠父屢經嚴訊乞蒙生出獄門云矣今此沈樂潤爲父訟冤雖甚矜惻而前後檢狀實因分明道臣査啓斷案已成不可以其子之粧撰呼訴遽議傅生請上言勿施允之○義禁府啓言海美生員韓錫朝上言以爲渠七代祖孝純昔在丁巳扶護慈殿天地神明之所共鑑而罪名未雪官爵未復伏乞命復官爵快蒙昭雪云矣昏朝廢母之論倡於弘瞻而成於孝純自戊午正月初四日庭請之後孝純之挺身押班凡爲二十四日而及夫都堂會議以左相率卿宰議上廢黜節目其末端一條語尤係不道此實倫常之大變人臣之極惡且見其庭請初啓遣辭下語窮凶絕悖雖在百年之後凡有秉彝之心者無不髮竪而膽掉特其生前未蒙顯戮及至靖社之初公議嵈發以其罪惡貫盈始請追削又以兩賊罪惡不可削奪而止幷與閔夢龍而請其諸子散配亦皆蒙允聖朝之處分至嚴公私之文蹟昭然鐵案已成隄防猶存則今其子孫之稱以鳴冤粧撰不近之說屢犯瀆擾之誅者誠萬萬無嚴請上言勿施韓錫朝令該曹照法嚴繩又啓言交河幼學趙暹上言以爲渠高祖䃏在昔庚申以前參判入於秋獄慘被刑禍家屬孥竄其高祖母一時自裁及至十年之後特令去其逆名除其緣坐自裁婦女竝賜旌表之典而癸酉年間繼下給牒之命矣至甲戊年混入於還奪之中伏乞特許復官云矣庚申之獄以忠討逆伊時議讞之臣又皆一時名碩故按獄明允至有聖母之垂褒凡係此案豈可翻動而今以趙暹上言觀之朝紳之與逆宗親密何等罪惡而數度相見之事渠亦不能全然掩諱至於推占作卦之說其所粧撰亦多破綻不近事理而直歸之於捏造構陷者極爲無嚴乙巳群兇之當路雖有逆名之暫去甲戌更化之初政依舊隄防之至嚴則稱以鳴冤肆然瀆擾者萬萬駭惋請上言勿施趙暹令該曹照法勘處竝允之○宗簿寺啓言安山幼學李明賢上言以爲渠高祖永原副守元吉早年喪配再聚平壤趙氏寔生四男而渠曾祖通德郞榏卽其長子也往在癸卯璿源譜略校正時渠居在鄕曲修送譜單而未見印本矣年前始爲得見則渠曾祖名字上忽如庶字矣乞命攸司考閱帳籍後俾得雪冤之地云矣取考本寺所在璿源錄則永原副守元吉之旁註只有娶直長張得一女而後娶則元無載錄但有庶子棧樀檝材四人又無每式年修單之擧今此李明賢以鄕曲微品敢生非分之計者極涉猥屑請上言勿施允之○漢城府啓言南部幼學李元協上言以爲渠九代祖楊原君憘卽成廟朝親王子也墳山在於廣州矣二去乙卯年山下品官盧泰昌偸葬其父於內明堂相見處故呈官掘去去戊子年凶逆相格置標於白虎百步之地故又呈官掘去其後戊戌年山下品官姜周炫周爀偸葬其母於相格置標處故呈官摘奸置姜哥於落科仍捧掘移侤音再昨年周爀又偸葬渠妻於盧哥掘移處呈訴本府則府尹徐美修謂與姜哥有嫌不爲聽理監司徐有防以楊州牧使定査官又置姜哥於落科論報營門監司題辭嚴囚掘移云而周爀一向頑拒至於移囚利川矣昨年二月其妻葬果爲掘去而其母葬終不掘移判官金履鎬笞罰嚴囚則周爀兄弟甚至咆喝詬罵判官以此論報留守徐有隣使之嚴刑督掘則周爀打破王子墓碣今三月具由上言判尹金文淳回啓令守臣嚴治督掘事允下而尙今不掘乞命該守臣自官督掘又治破碑之罪云矣五次落訟可知理屈且況判付督掘之下無意掘移者萬萬痛駭刻期掘移之意請分付守臣又啓言陰城幼學金衍淳上言以爲渠家累世先山在於公州地近百年守護而渠父與叔相繼早死無他兄弟流離他鄕矣癸丑年間山下孼子戚李昌國入葬於渠高祖故監司盛廸墳墓單靑龍不滿百步之地故呈訴於本官摘奸督掘則昌國創出無根之說使其弟昌守上言稱以其父之葬已近二十年而入葬之時受諾於渠父與叔今日之葬只是合葬云因判付査決初不知委於渠只招洞民輩對卞洞民卽昌國之籬下居生者也本官只憑其言反置渠於落科故不勝至冤甲寅秋上言伏蒙更査之判下而査官又置渠於落科矣大抵此訟專由於彼隻所謂受諾渠父之說而先瑩切近之地許人入葬云者萬萬情外且山地與受何等重大而無一張文書之可憑可考此其做出之狀眞的無疑乞命道臣快晣本事依法處斷云矣告隻迭相上言已有立落則到今一邊之言有難取信請更令道臣詳査公決俾無稱冤之端又啓言安城喪人金宗洙上言以爲渠父故兵使彥春君麟瑞窆葬今年三月過行於本郡而其四近只有常漢李哥冢數三處而近爲三十餘步遠爲八十餘步且是隔岡不相見之地矣李哥近族崔海成以爲最近冢子孫李聖哲每以私掘之意發說云故渠認爲狂妄嚴辭叱退矣閏六月十一日李聖哲暗地聚黨渠父墳山限天灰掘土平夷斧㾗狼籍誌石破傷作變之後聖哲嗾出族黨中無賴之李福先稱以首犯自現官庭故渠訴於本官及營門營門題辭內造謀主事者覈得勘處云則聖哲輩又倡言除非自朝家特別處置則又當掘出棺板凶言悖說罔有紀極若不嚴加究覈則又不知做出何樣變怪云矣近來小民之不有法禁無難私掘者誠一痼弊而二品閫帥之墳任自毀壞至於夷其墳形破其誌石者誠極痛駭請令道臣各別査實覈出首犯依律勘處敎以彥城之家有此擧旣聞之後毋論訟理之如何民習痛惡令道臣詳査痛治後狀聞事分付又啓言南部前寫字官金世澤上言以爲渠父廷麟去癸卯年買得山地於高陽郡而與政院書吏廉得範墳山相隔雖曰十餘步間有一岡坐立不見矣甲寅年渠父身故因爲入葬翌年八月亡母又自他所移葬合窆及至葬日廉得範稱以渠山腦後呈訴漢城府移關本郡直爲禁葬故渠謂得範曰前日入葬何無一言今當合窆臨時沮戲是豈人理乎得範曰今姑許葬日後退葬一金井則更無後言云渠急於過葬成給手標又慮得範之食言亦受手標仍爲合葬矣乙卯年得範欲售掘移之計更呈漢城府行關本郡使之摘奸則所報內自廉得範祖母墳距金世澤父母墳爲十六步隔一微麓坐立俱不見其爲腦後初無可論且金哥買山在於三十三年廉哥買得在於十八年則金主廉客云云漢城府退訟於山在官則得範終不應訟必欲取勝於漢城府四年之間呈訴至於十餘次不顧主客恃强凌弱直爲禁葬於山後隔岡坐立不見之地者無忌無憚胡至此極乞令該府明査決給云矣四郊內民冢雖無步數旣有手標且逼腦後故臣府之使金世澤移葬者蓋由於此今此上言殊涉猥濫請置之又啓言通津幼學李昌震上言以爲渠以茂山君悰子孫居本府六代祖秋溪君五代祖靑城君兩代墳墓在於南陽府數百年守護禁養矣南陽洪漢慶及吏屬洪守江兩漢偸葬三冢於渠先祖兩代墳單靑龍單白虎百步內至近地故渠訴本官則前府使李翼晉親審形止後督其卽掘則兩漢以明年二月掘移之意納侤音矣兩漢終始頉拒丙辰秋更以此呈訴本官及營門尙今未掘而又重以昨年下吏張弘尙金日云金爲名漢俱爲偸埋於案山壓臨百餘步之地崇品宗親墳墓四山至近之地殆成北邙之狀伏乞洪漢慶等四漢偸葬之罪亟施重律諸冢卽地掘移云矣崇品宗親墳墓與他自別而洪漢慶洪守江之不有官決無意掘移者已極無狀張弘尙金日云金俱以吏隸之賤又爲偸葬於案山壓臨之地者尤涉可駭請令地方官一一摘奸誠如上言則竝爲督掘之意分付道臣又啓言交河幼學申師權上言以爲渠八代祖葬于本郡八代以下連爲繼葬守護禁養者數百年之久矣山下兪漢天偸埋六冢而犯壙毀砌夷墳剝碑埋床石推石人渠家墓位田畓稱以買得僞造文券作爲已物渠二十餘年奔走營邑僅掘其六冢而墓位田沓則漢天父子延拖不給故辛亥甲寅兩年冒死天聽而前後訟官俱是漢天之親切聽其指揮構捏今年二月又爲上言伏蒙別般査處之判下而監司李在學置渠落科矣漢天偸埋之冢旣先掘去則盜賣位田之次第推尋事理當然伏乞兪漢天挾勢冒法之罪及渠先山作變之罪依律刑配後墓位田沓與所埋床石特爲推給云矣偸埋六冢旣皆掘去則今此上言不過位沓一款而今春判下之後道臣査決渠旣見落則又爲號籲極涉猥越請置之又啓言華城幼學朴柱老上言以爲渠十一代祖參判朴思斕九代祖觀察使淸白吏朴處綸兩世墳山在於富平矣山下金璿偸葬其父祖於渠先塋內白虎七十步坐立俱見之地故呈于營邑則前監司金文淳嚴題督掘今監司李在學有三次督掘之題末乃捉囚數朔則金璿不遵官題終不掘去故玆敢號籲云矣落訟納侤不啻屢次而無意掘移者金璿所爲極爲無將請分付道臣使之刻期掘移又啓言長湍司果張得漢上言以爲渠新占山地於本府入葬渠母時遠近親知畢至護喪李鉉裕之八寸兄鉉方亦參會葬鉉裕非不知之而默無一言今年二月渠作舍於渠母墳下則鉉裕稱以渠祖墳白虎近案構捏擧狀自官摘奸則鉉裕祖墳之白虎抵渠母墳爲二百步而渠爲勢所壓莫敢抗拒纔納掘移侤音而不勝至冤一呈再呈面質於鉉方而鉉方之招以爲鉉裕禁斷不當禁處云故渠巡巡得捷矣月初有何委折刑推鉉方督掘渠母墳不有餘力乞令攸司摘奸處決云矣張得漢之母墳距李鉉裕祖墳爲二百步則本官之督令掘移有何委折而一邊之言有難取信更爲摘奸後從公決處之意請分付道臣又啓言華城幼學李泰會上言以爲渠十一代祖惠寧君祉墳墓在於龍仁而壬辰兵火失傳矣去壬申年尋得墳墓駕前上言則回啓特下使之守護禁代矣華城尹廷烈崔旭昌偸葬於王子墳山來龍案山者至於五六冢故渠呈于龍仁官而至今不得掘移王子墳山步數有異於凡民之冢伏乞依法典掘移云矣王子墳山事體自別尹廷烈之偸葬果是來龍案山則李泰會之欲爲掘移者不是異事摘奸後如係當禁之地則斯速掘移之意請分付道臣又啓言羅州業儒朴昌龍上言以爲渠六代祖芑墳山在於本州世世入葬數百年禁養矣丁未年間同里金鳳運偸葬其祖於渠家世葬局內逼近之地故渠累欲呈官而鳳運敢恣豪强渠家世葬主脈及左右龍虎竝爲橫奪乞令該府行會本道金鳳運他人先山橫奪之罪照法明決云矣屢代繼葬之地一朝見奪於他人宜有所稱冤而只稱逼近不言步數者殊涉可疑令地方官摘奸公決之意請分付道臣又啓言淸州幼學李奎曄上言以爲渠高祖故參贊弘淵墳山在於本州矣前縣監朴與曾勒葬其母於渠祖墳來龍回作靑龍一百四十步之地今年三月占山始役故渠起訟則地方官李寅燮以爲此訟雖千百人必皆曰不可用朴哥不可以其家後而犯用不當用之地云據法出送官差禁其役事則與曾募得無賴幾百人持大棒打逐官差不時成墳渠走告地方官及監司則監司林濟遠以爲一品重臣再經道伯之墳山百四十步之地不可使他人入葬云使與曾斯速移葬而與曾身是朝官又無代囚者故莫敢誰何尙不得掘移伏乞分付道臣刻期掘移云矣山地旣係當禁營邑俱置落科則林與曾之頑拒不掘誠爲痛駭請分付道臣使之斯速掘移又啓言華城童蒙金杜淵上言以爲渠累代墳山在於長湍地數百年守護矣乙酉年公州金徽老偸葬其祖於渠祖墳腦後十餘步之地渠年甫十歲渠母呈于本府則前府使徐有和題辭內蔑視無子孫之冢破腦偸葬殊極驚駭使其墓奴率來金徽老云云徽老自知理屈不爲應下渠以一箇兒童無以捉致今年六月以此意呈于本府又呈道臣則徽老萬端逃避終不來卞于今九年尙不得掘去伏乞依法掘移云矣訟理曲直姑捨之元告則渠以童子無以率來彼隻則自知理屈不爲就卞于今九年尙未對造民習可駭請分付道臣使之捉現相訟後從公決處竝允之○沿江氷魚船民人石重喆等上言以爲司饔院所屬葦魚所設於海路咽喉之處而所謂千戶漁夫唱率無賴之輩稱以進上與封餘網船之捉魚太半奪去氷船之載魚勒爲卸下若以奪卸之魚盡納於封進之需則豈敢稱冤而此非官家所可洞知誠是渠輩憑公營私而江民生涯以此落本當初本院以支供饌物每船收用不過二三尾而中間以挾船侵虐朝家革罷挾船使五官千戶貿納封進而每船收用者大船三十尾中船二十尾小船十尾定其規例每尾價米一升上下而近來千戶之作俑生弊有浮於挾船魚船之民無米受食而年年見奪每船以至數百餘尾則無告船民獨被千戶之侵虐自在流離者誠爲冤抑自明年爲始葦魚所漁夫之名永爲革罷五邑分定大同復戶條依秀魚漁夫契設貢之例出給渠等使之擔當進排捉納各種生魚而進上與封餘依例擧行則公無萬一之疏虞民無侵漁而奠居乞垂聖澤敎以此弊聞之熟矣其所厘弊之方令該院草記○司饔院啓言因江民石重喆等上言有草記之命矣招致石重喆等細問渠輩情願詳考本院事例則每年漁所有結復所收米三百二十四石以爲進上及封餘雜費策應之用而所謂挾船千戶等漢不有法意種種勒徵橫侵自昔已然江民之有此號冤誠亦無怪第其所訴不但在於挾船貿易一事細究本情專欲圖得五邑漁戶復戶條四百餘結創爲貢物名色如漁父作契之類蓋此漁戶復結粵自設箭之始至于今累百年來五邑漁戶賴以資生今若奪此與彼則在江民雖有牟利專權之幸在漁戶反有失業渙散之慮較之挾船之弊其所冤抑必有甚焉則實不可遽然議到雖以江民言之若祛挾船千戶徵索之患則在渠生涯實無所妨而必欲奪取漁戶之命脈者太涉無厭上言勿施至於挾船爲弊亦不可不趁卽矯革此則就漁所貿易剩條及十年以來謄錄外雜費諸名色中略略裁減使之從便私貿依例進排而千戶挾船名色永爲革罷則剩條與裁減之數足可相當分排而江民稱冤自歸於無麪之不托請以此定式遵行允之○壯勇營啓言北部三淸洞倉底居民崔龍得上言以爲各營各倉皆有倉底居民立役擧行而北倉移屬惠廳後龍出居民稱以惠廳役人誣訴奪取到今移屬壯勇營後所謂役人名色還歸本洞事理當然而江民輩藉口惠廳一向勒奪洞民則居在倉底掃雪除草守直坐更等徭役竭力擔當至於雇價則公然見失伏乞自今以後使倉底役人還推役人俾使支保云矣本營北倉元無創設役人之事只使戶惠廳役人依前擧行則今此倉㡳民之有若橫奪渠輩本來之生業者固已不當所謂掃雪除草守直坐更等名色或給價雇用或移彼就此倉㡳居民別無科外之役此等瑣屑之言猥煩天聽者民習痛駭請上言置之狀頭則令該曹嚴加科治允之